Pas tërmetit shkatërrimtar në Nepal
Reagime dhe ndihma ndërkombëtare nga e gjithë bota për Nepalin e goditur nga tërmeti vdekjeprurës
Menjëherë pas tërmetit vdekjeprurës që ka shkaktuar mijëra viktima në Nepal, bota është mobilizuar në mbështetje të popullit të Nepalit. Mesazhet e ngushëllimit kanë ardhur nga udhëheqës politikë e fetarë, ndërkohë që shumë vende po organizojnë gjithashtu dërgimin e ekipeve të shpëtimit dhe pajisjeve të ndihmave. Gjatë meshës së të dielës, Papa Françesku shprehu solidaritetin me viktimat e tërmetit të fuqishëm. Duke udhëhequr lutjen në sheshin e Shën Pjetrit, Papa u lut për të vdekurit dhe për të zhvendosurit në Nepal, dhe bëri thirrje për ndihma. Në Japoni, një ekip prej 74 punonjës shpëtimi u nisën drejt Nepalit për t’iu bashkuar misioneve të kërkim-shpëtimit. Sipas Ministrisë së Jashtme japoneze, ekipi përfshin punonjës policie, zjarrfikës, roje bregdetare dhe punonjës ndihmash, si dhe një njësi që do të vlerësojë përmasat e shkatërrimit. Në Gjermani, një ekip u mblodh me shpejtësi në Frakfurt, dhe u nis drejt Nepalit, nën drejtimin e organizatës së kërkim-shpëtimit ndërkombëtar, ISAR. Ekipi përbëhet nga 52 persona, njësi me qen kërkimi, dhe personel mjekësor. Presidenti i Izraelit, Reuven Rivlin, shprehu ngushëllimet e tij ndaj popullit të Nepalit dhe i bëri thirrje komunitetit ndërkombëtar të ndihmojë Kina dërgoi ekipe ndihmash në zonat më të prekura nga tërmeti në Tibet. Punonjësit e ndihmave ishin pjesë e një autokolone kamionësh me ndihma dhe tenda emergjence. Tërmeti fillestar prej 7.8 ballësh është më i fuqishmi që ka goditur këtë vend të varfër të Azisë jugore në 80 vitet e fundit. Pasojat e tij u ndjenë edhe në Indi, Bangladesh dhe Pakistan.